Ir-regoli l-ġodda għad-difiża tal-kummerċ se jidħlu fis-seħħ minn għada, it-8 ta' Ġunju. Kull investigazzjoni li tinbeda f'din id-data jew warajha se tkun soġġetta għar-regoli mmodernizzati kontra d-dumping u kontra s-sussidji. Il-bidliet li se jidħlu fis-seħħ għada għandhom l-għan li jimmodernizzaw l-għodda għad-difiża tal-kummerċ tal-UE, u jippermettu li l-UE timponi dazji ogħla f'xi każi billi tinbidel ir-“regola tad-dazju inferjuri”; iqassru il-perjodu ta' investigazzjoni biex tkun aċċellerata l-proċedura; iżidu t-trasparenza u l-prevedibbiltà tas-sistema għall-kumpaniji tal-UE; jirriflettu l-istandards ambjentali u soċjali għoljin li huma applikati fl-UE. Dawn jikkonkludu proċess ta' tiġdid komprensiv tal-istrumenti għad-difiża tal-kummerċ tal-UE, li jinkludi wkoll metodoloġija ġdida kontra d-dumping li ġiet stabbilita f'Diċembru tas-sena l-oħra. Il-President tal-Kummissjoni, Jean-Claude Juncker, qal: “L-UE temmen fil-kummerċ miftuħ u ġust, iżda dan ma jfissirx li aħna kummerċjanti ħielsa inġenwi. Snienna kxifniehom meta kien hemm bżonn, billi adottajna miżuri kontra d-dumping u kontra s-sussidji. U issa fl-armerija tagħna għandna regoli għad-difiża tal-kummerċ imsaħħin biex naffaċċaw xi wħud mill-isfidi li qed naffaċċaw fil-kummerċ dinji llum. Ejjew inkunu ċari — aħna se nagħmlu kulma hu meħtieġ biex niddefendu lill-produtturi u lill-ħaddiema Ewropej meta ħaddieħor jgħawweġ is-suq jew ma jilgħabx skont ir-regoli.” Il-Kummissarju għall-Kummerċ, Cecilia Malmström qalet: “Saflaħħar, din ir-riforma tant mistennija tista' tiġi varata u titqiegħed fis-seħħ. Il-kumpaniji Ewropej kienu qed ifittxu sett ta' regoli moderni. Għandi fiduċja kbira li dan se jtina l-għodda meħtieġa biex niddefendu l-industriji tagħna b'mod effiċjenti kontra prattiki kummerċjali inġusti. Aħna nemmnu f'kummerċ miftuħ u bbażat fuq ir-regoli. Issa qegħdin armati aħjar biex naqbżu għall-kumpaniji tagħna jekk pajjiżi oħrajn ma jimxux mar-regoli.” Ir-regoli l-ġodda se jqassru l-perjodu ta' investigazzjoni ta' disa' xhur li hemm bħalissa għal seba' xhur għall-impożizzjoni ta' miżuri proviżorji, u se jagħmlu s-sistema aktar trasparenti. Il-kumpaniji se jibbenefikaw minn sistema ta' twissija bikrija li tgħidilhom jekk humiex se jiġu imposti dazji proviżorji, ħaġa li se tgħinhom jadattaw għas-sitwazzjoni l-ġdida. Il-Kummissjoni se tgħin lill-intrapriżi żgħar u ta' daqs medju (SMEs) permezz ta' helpdesk speċifiku għall-SMEs biex tkun aktar faċli għalihom li jieħdu sehem fi proċedimenti ta' difiża tal-kummerċ. Barra minn hekk, b'riżultat tat-tibdil fl-hekk imsejħa “regola tad-dazju inferjuri”, f'xi każi, l-UE tkun tista' timponi dazji ogħla. Dan se japplika għall-każijiet kollha kontra s-sussidji, kif ukoll għal każijiet kontra d-dumping li jikkonċernaw importazzjoni ta' oġġetti li jkunu ġew prodotti b'materja prima u enerġija pprovduti bi prezzijiet artifiċjalment baxxi. Bħala parti mill-investigazzjonijiet tagħha l-Kummissjoni se tqis ukoll l-ispejjeż ta' konformità mal-leġiżlazzjoni soċjali u ambjentali tal-UE hi u tikkalkula l-livelli ta' dazji li tista' timponi abbażi tal-ħsara ekonomika kkawżata lill-kumpaniji. Barra minn hekk, mhijiex se taċċetta impenji fuq il-prezz, bħala regola ġenerali, mingħand pajjiżi li għandhom rekord ħażin fl-implimentazzjoni tal-istandards prinċipali tal-Organizzazzjoni Dinjija tax-Xogħol u tal-ftehimiet ambjentali. Għall-ewwel darba, it-trade unions ukoll se jkunu jistgħu jieħdu sehem fl-investigazzjonijiet. Sfond Flimkien mal-metodoloġija kontra d-dumping il-ġdida, li diġà qiegħda fis-seħħ, dan huwa l-ewwel tiġdid maġġuri tal-istrumenti tal-UE kontra d-dumping u kontra s-sussidji fi 15-il sena. Huwa r-riżultat ta' kważi ħames snin ta' ħidma, inklużi konsultazzjonijiet wesgħin ma' bosta partijiet ikkonċernati u negozjati mal-Parlament Ewropew u mal-Kunsill. Il-Kummissjoni pproponiet riforma tal-istrumenti tal-UE għad-difiża tal-kummerċ għall-ewwel darba fl-2013. Il-Kunsill laħaq kompromess f'Diċembru tal-2016. Wara li ntlaħaq qbil politiku bejn l-istituzzjonijiet tal-UE f'Diċembru tal-2017, il-Kunsill approva l-kompromess f'April tal-2018. Wara l-approvazzjoni finali tar-regoli l-ġodda mill-Parlament Ewropew, il-leġiżlazzjoni l-ġdida se tidħol fis-seħħ fit-8 ta' Ġunju. Għal aktar tagħrif Skeda informattiva dwar id-difiża tal-kummerċ modernizzata tal-UE Mistoqsija u tweġiba dwar il-miżuri l-ġodda Metodoloġija anti-dumping ġdida Informazzjoni ġenerali dwar id-difiża tal-kummerċ tal-UE Gwida għall-SMEs dwar id-difiża tal-kummerċ